贈韋祕書子春二首 一
作者：李白
朝代：唐

paragraphs: 谷口鄭子真，躬耕在巖石。
高名動京師，天下皆籍籍。
斯人竟不起，雲臥從所適。
苟無濟代心，獨善亦何益。
惟君家世者，偃息逢休明。
談天信浩蕩，說劒紛縱橫。
謝公不徒然，起來爲蒼生。
祕書何寂寂，無乃羈豪英。
且復歸碧山，安能戀金闕。
舊宅樵漁地，蓬蒿已應沒。
却顧女几峯，胡顏見雲月。